Een dood, 14 beseer toe voertuie rolDie taxi wat op die R61 in Port Edward gerol het. Foto: Netcare 911 Een mens is dood en 14 ander beseer nadat twee voertuie in twee afsonderlike ongelukke gerol het onderskeidelik naby Dalton en Port Edward in KwaZulu-Natal. Chitra Bodasing-Harduth, woordvoerder van ER24, het gesê paramedici is Saterdag in die vroeë oggendure na ŉ ongelukstoneel ontbied op die P278 buite Dalton in die rigting van Greytown. ŉ Bakkie het gerol en in die veld langs die pad tot stilstand gekom. “Van die insittendes is tydens die ongeluk uit die bakkie geslinger. ŉ Man het voor paramedici se aankoms op die toneel reeds aan sy beserings beswyk, het Bodasing-Harduth gesê. “Nog ŉ pasiënt het ernstige beserings opgedoen, terwyl agt ander ligte tot matige beserings opgedoen het.” Die beseerdes is per ambulans na ŉ hospitaal geneem. Intussen is nog vyf mense beseer toe ŉ taxi Vrydag omstreeks 19:00 op die R61 in Port Edward gerol het. Athlenda Mathe, woordvoerder van Netcare 911, het gesê sommige insittendes het ernstige beserings opgedoen terwyl ander matig beseer was. “Die oorsaak van die ongeluk is nie bekend nie, maar word deur die polisie ondersoek,” het sy gesê.